ললিত মোদী না থেকেও আছেন আইপিএল-এ! আইপিএল বা ইন্ডিয়ান প্রিমিয়ার লিগ তাঁরই মস্তিষ্কপ্রসূত। মোদী এখন নির্বাসিত অথচ আইপিএল বহাল তবিয়তে চলছে। মোদী নেই বলে কোনও সমস্যাই হচ্ছে না। দূরে থাকলেও মোদী কিন্তু ছেড়ে কথা বললেন না ভারতের সফলতম অধিনায়ক মহেন্দ্র সিংহ ধোনিকে। টুইটারে মোদী ফাঁস করে দিলেন, শ্রীনিবাসনের কোম্পানি ইন্ডিয়ান সিমেন্টস-এর ধোনিকে পাঠানো অফার লেটার। মোদীর বক্তব্য অনুযায়ী, নারায়ণস্বামী শ্রীনিবাসনের ইন্ডিয়া সিমেন্টস কোম্পানির কর্মী ধোনি। মাহিকে পাঠানো ইন্ডিয়া সিমেন্টস-এর অফার লেটার ইনস্টাগ্রামে পোস্ট করে মোদী লিখেছেন, ‘ভারতেই একমাত্র এমন সব বেনিয়ম সম্ভব। বিসিসিআই-এর পুরনো কর্তাব্যক্তিরা একের পর এক নিয়ম বহির্ভূত কাজ করে চলেছেন। কেন?’ ধোনির সঙ্গে শ্রীনির কোম্পানির যে চুক্তি, সেই রকম একাধিক চুক্তি রয়েছে বলে দাবি মোদীর। 

ললিত মোদীর এই সেই পোস্ট। 
ললিত মোদির দাবি অনুযায়ী ২০১২-র জুলাইয়ে ইন্ডিয়া সিমেন্টস কোম্পানির মার্কেটিং বিভাগের ভাইস প্রেসিডেন্ট হিসেবে নিযুক্ত হন মাহি। ভারতের সফলতম অধিনায়কের বেসিক পে ঠিক হয় মাসে ৪৩,০০০ টাকা। ডিএ ২১,৯৭০ টাকা৷ চুক্তিতে তাঁকে বিশেষ ভাতা হিসেবে ২০,০০০ টাকা দেওয়ারও উল্লেখ রয়েছে৷ এ ছাড়াও এইচআরএ হিসেবে ২০,৪০০ টাকা দেওয়ার কথা বলা হয়েছে। চেন্নাইয়ে থাকাকালীন তাঁর ‘স্পেশাল’ এইচআরএ ঠিক হয় ৮,৪০০ টাকা। চেন্নাইয়ের বাইরে হলে, তা হবে ৮,০০০ টাকা৷ অন্যান্য খরচ হিসেবে মাসে ৬০,০০০ টাকা ধোনিকে দেওয়া হবে বলে লেখা রয়েছে অফার লেটারে। ইনস্টাগ্রামে মোদীর এমন দাবির পরে গোটা দেশে ঝড় উঠলেও ধোনি কোনও মন্তব্য করেননি। শ্রীনির কাছ থেকেও কোনও মন্তব্য পাওয়া যায়নি।